Club Atlético Chacarita Juniors

**Club Atlético Chacarita Juniors**, skrátene **Chacarita Juniors**, alebo iba **Chacarita**, je argentínsky športový klub so sídlom v štvrti Villa Crespo v meste Buenos Aires. Chacarita Juniors vyhral jeden titul v argentínskej najvyššej súťaži Primera División. Domáce zápasy hráva klub na štadióne Estadio de Chacarita Juniors, ktorý sa nachádza v štvrti Villa Maipú v Buenos Aires. V súčasnosti hráva najvyššiu argentínsku futbalovú súťaž Primera División.

## História
thumb|left|Tím v roku 1924 vyhral súťaž Primera B.
Klub vznikol 1. mája 1906 v anarchistickej knižnici štvrtí Villa Crespo a Chacarita. Založila ho skupina priateľov, ktorí patrili k Socialistickej strane Argentíny. Názov Chacarita Juniors bol vybraný už deň po založení klubu. Predstavitelia klubu však po čase prestali byť veľmi aktívni a medzi rokmi 1911 a 1919 dochádzalo k postupnej reorganizácií klubu. Aktívnu futbalovú činnosť začal klub vykonávať v roku 1920, keď sa podieľal na nezávislých ligách v rámci futbalového združenia Asociación Deportiva Belgrano. V roku 1921 sa klub prihlásil do nižších argentínskych futbalových súťaží, ktoré organizovala už argentínska futbalová federácia. V roku 1925 pridal klub do svojej činnosti aj atletiku.

### Vstup do prvej ligy
thumb|Tím v roku 1941 vyhral súťaž Primera B.
Do najvyššej súťaže sa klub dostal v sezóne 1925. V krajine sa však vtedy hrali súbežne dve konkurenčné prvé ligy. Klub Chacarita hral ligu organizovanú pôvodnou futbalovou federáciou a hneď v ročníku 1925 obsadil výborné piate miesto. V roku 1927 sa ligy zlúčili a v 34-člennej súťaži obsadil klub pätnáste miesto. Zvyšok 20. rokov 20. storočia strávil tím v strede ligovej tabuľky. V roku 1931 došlo k profesionalizácií futbalu v Argentíne, čo malo za následok opätovné rozdelenie ligy na dve súťaže, jednu hrali kluby, ktoré chceli zachovať amatérsky formát súťaže, druhú hrali profesionálne kluby. Chacarita Juniors sa pridal k profesionálnej lige, kde obsadil siedme miesto. V roku 1935 sa ligy znova zjednotili a Chacarita Juniors zostal v najvyššej súťaži, ktorú už mohli hrať iba profesionálne kluby. V tejto sezóne obsadil klub štrnáste miesto. Od tohto roku sa však výkony tímu postupne zhoršovali. Dekádu zakončil klub posledným miestom v sezóne 1940. V druhej lige strávil klub iba jednu sezónu, keď vyhral ročník 1941. V 40. rokoch podával klub veľmi slabé výkony, často sa umiestňoval tesne nad hranicou zostupu. V roku 1945 sa klub presťahoval do štvrti San Martín. V druhej polovici dekády sa výkony klubu zlepšili a posunul sa do stredu ligovej tabuľky. V 50. rokoch začal klub lepšie a hral stabilne v strede tabuľky. V sezóne 1956 však tím podával veľmi zlé výkony a obsadil posledné miesto.

### Zisk titulu
thumb|Majstrovský tím z roku 1969.
V sezóne 1957 Chacarita Juniors pôsobil v druhej lige, v tejto sezóne však obsadil iba štvrté miesto. O rok neskôr sa posunul o jedno miesto vyššie. V ročníku 1959 sa mu darilo ešte viac, obsadil prvé miesto a vybojoval si postup do prvej ligy. V prvej lige sa klub umiestňoval znova v strede tabuľky. V sezóne 1962 skončil na piatom mieste. V sezóne 1963 však tím odohral slabý ročník a v lige skončil posledný. V tomto ročníku sa však nezostupovalo. Aj v sezónach 1965 a 1966 obsadil tím posledné miesto, no ani v týchto rokoch sa z ligy nezostupovalo. V ročníku 1967 sa klubu taktiež nedarilo, obsadil posledné miesto vo svojej skupine, no v ďalšej fáze súťaže sa mu podarilo zachrániť. V tomto roku prebehla reorganizácia súťaže na formát Metropolitano a Nacional. Klub sa umiestňoval iba v strede tabuľky, no v ročníku 1969 obsadil v časti Metropolitano delené prvé miesto s tímom Boca Juniors v skupine A. Následne prešiel klub cez semifinále až do finále, kde porazil klub River Plate a získal svoj prvý majstrovský titul. 70. roky začal klub lepšie, keď v časti Metropolitano obsadil tretie miesto. Zvyšok dekády sa však umiestňoval v spodnej časti tabuľky. Zlé výsledky vyvrcholili v sezóne 1979, kedy bol klub posledný v skupine A časti Metropolitano a zostúpil. Zlé výkony pokračovali aj v druhej najvyššej súťaži. V roku 1980 sa mu vôbec nedarilo a obsadil posledné miesto a zostúpil tak až do tretej najvyššej súťaže. Do druhej ligy sa vrátil v sezóne 1982 a hneď v tomto ročníku skončil na druhom mieste. V následnom play-off o postup ale nebol úspešný. V ročníku 1983 obsadil štvrté miesto a v následnom play-off o postup bol úspešný a postúpil do najvyššej súťaže.

### Striedanie prvej a druhej ligy
V ročníku 1984 obsadil klub desiate miesto. V roku 1985 prebehla reforma súťaže na európsky formát. V sezóne 1985/86 skončil klub v lige úplne posledný a znova zostúpil. Ani v druhej lige sa tímu veľmi nedarilo, obsadil až devätnáste miesto a musel hrať play-off o záchranu. V sezóne 1987/88 obsadil tím miesto v strede tabuľky. V sezóne 1988/89 sa tímu vôbec nedarilo, navyše mu boli odpočítané tri body, následkom čoho skončil úplne posledný a zostúpil až do tretej ligy. Do druhej ligy sa Chacarita Juniors vrátil až v sezóne 1994/95. Nasledujúce sezóny sa klub pokúšal o postup do prvej ligy v play-off, no neúspešne. Až v ročníku 1998/99 bol klub v play-off úspešný a postúpil do najvyššej súťaže. Prvú ligu tak klub hral po štrnástich rokoch. Vo svojej prvej prvoligovej sezóne 1999/00 obsadil v oboch častiach súťaže miesta v strede tabuľky. V sezóne 2002/03 skončil klub v časti Apertura štvrtý. Keďže však Chacarita Juniors končil v lige predovšetkým v spodnej časti tabuľky, zlé výkony znamenali horší koeficient a v sezóne 2003/04 obsadil v zostupovej tabuľke predposledné miesto a zostúpiť do druhej ligy. V druhej lige podával klub katastrofálne výkony a túto musel zachraňovať v play-off o udržanie sa, kde bol úspešný. V sezóne 2005/06 už hral oveľa lepšie, dokonca sa prebojoval až do finále play-off o postup do prvej ligy, kde však prehral s klubom Huracán. Postupové play-off hral aj v ďalšej sezóne, no znova neúspešne. V ročníku 2008/09 obsadil v druhej lige druhé miesto a postúpil priamo do najvyššej súťaže. Klub však v prvej lige nedosahoval dobré výsledky, v zostupovej tabuľke skončil posledný a vrátil sa do druhej ligy. V druhej lige sa klubu vôbec nedarilo a v zostupovej tabuľke musel hrať play-off o udržanie sa, kde však nebol úspešný a zostúpil do tretej ligy. Tu strávil Chacarita Juniors tri sezóny, kedy v ročníku 2014 vyhral svoju skupinu a postúpil znova do druhej ligy. V druhej lige sa najprv umiestnil v spodnej časti tabuľky, no už v sezóne 2016 obsadil výborné druhé miesto. V ročníku 2016/17 obsadil druhé miesto a postúpil tak do najvyššej súťaže.

## Farby a znak klubu
thumb|Hráči klubov Chacarita a Atlanta vo svojich typických dresoch.
Farby klubu sú čierna, červená a biela. Čierna má svoj pôvod v blízkom cintoríne, červená znamenala socializmus a biela čistotu členov klubu. V roku 1906 používal klub bledo-modrý dres, od sezóny 1920 používal čeveno-čierno-biely pruhovaný dres.

Znak klubu je taktiež pruhovaný v červeno-čierno-bielej farbe. V strede je biely kruh, ktorý sa skladá s písmen **CACJ**, čo sú začiatočné písmená názvu klubu Club Atlético Chacarita Juniors.

## Štadión
Klub otvoril svoj štadión v roku 1927. Tento mal však nízku kapacitu. Preto prešiel klub neskôr na štadión s kapacitou 25 000 miest. Na svojom súčasnom štadióne **[[Estadio de Chacarita Juniors]]** hrá klub od roku 1945. Renováciou prešiel v roku 2006, v roku 2011 bol zrekonštruovaný. Jeho súčasná kapacita je 25 000 miest.

## Rivalita a fanúšikovia
Tradičným rivalom tímu je Club Atlético Atlanta. Oba tímy sa nachádzajú v rovnakej štvrti. Hrávajú spolu derby **[[Clásico de Villa Crespo]]**. Chacarita Juniors je úspešnejší tím, keďže vyhral viac vzájomných zápasov. K rivalom sa radia tiež tímy Nueva Chicago, Platense a Tigre.

## Úspechy
### Národné
#### Liga
* **[[Primera División (Argentína)|Primera División]] (1)**: 1969 Metropolitano
* **[[Argentine División Intermedia|División Intermedia]] (1)**: 1924
* **[[Primera B Metropolitana|Primera B]] (3)**: 1924, 1941, 1959, 1993/94

## Zostava
  

 

 

## Referencie

## Iné projekty

## Externé odkazy
* Stránka klubu

## Zdroj
* história klubu 
* 

Kategória:Argentínske futbalové kluby
Kategória:Futbalové kluby založené v 1906